**Lectio Divina**

**Il-2 Ħadd**

**Sena Ċ**

**Ġw 1, 29-34**

**Kuntest:** Il-Vanġelu ta’ San Ġwann jiġi maqsum fi tnejn. Din hija l-bidu tal-ewwel parti, Il-Ktieb tas-Sinjali (1:19 – 12:50), li tiġi ntrodotta fuq medda tas-sebat ijiem, il-jiem tal-ħolqien ġdid li jidher fi Kristu u li jsibu it-tmiem tagħhom fi tmiem l-ewwel sinjali, li “bih wera l-glorja tiegħu u d-dixxipli tiegħu emmnu fih” (2:11). Il-Vanġelu ta’ dan il-Ħadd jirrakkontalna it-tieni jum.

**Kumment:** It-tieni jum isib il-qofol tiegħu fix-xhieda mogħtija minn Ġwanni l-Battista, skond kif indikat ukoll fil-Prologu tal-Vanġelu (1:29, 30, 32, 34).

 Ix-xhieda ta’ Ġwanni hija mqanqla minn Ġesu’: “Ġwanni, ra lil Ġesù riesaq lejh u qal: “Araw il-Ħaruf ta’ Alla, li jneħħi d-dnub tad-dinja.” Hija xhieda solenni li tiġi espressa mill-Battista għax l-Evanġelista juża forma letterarja li turi dan (Ra..qal...Araw!), forma letterarja li mbagġad insibu fil-kelmiet solenni ta’ Ġesu’ fuq il-Kalvarju (19:25-27).

 Is-semmiegħa tal-Battista mhumiex speċifikati. Din hija xhieda għal kulħadd, matul l-istorja kollha. Hija xhieda solenni li hija mlaqqma f’dak li nsibu fil-Prologu tal-Vanġelu: Ġesu’ huwa “aqwa minni, għax kien qabli” (1:15), huwa “il-ħaruf ta’ Alla, li jneħħi d-dnub tad-dinja”, dak li “Jiena rajt l-Ispirtu nieżel mis-sema bħal ħamiema”, “dak hu li jgħammed bl-Ispirtu s-Santu”, “dan hu l-Iben ta’ Alla”.

 L-Evanġelista ma jġibx rakkont dirett tal-Magħmudija ta’ Ġesu’ imma huwa dan li sseddaq ix-xhieda tal-Battista. “Tabilħaqq, anqas jien ma kont nafu; imma dak li bagħatni ngħammed bl-ilma, hu stess qalli: “Fuq min tara l-Ispirtu jinżel u joqgħod, dak hu li jgħammed bl-Ispirtu s-Santu”. L-Ispirtu jidħol mela fl-istorja tal-bnedmin; jinżel u jibqa’ ma’ Ġesu’. Il-Battista jixhed dak li ra b’għajnejh.

 Tibda r-rivelazzjoni ta’ min hu Ġesu’: għandu l-oriġini tiegħu f’Alla, iwassal fl-istorja l-presenza tal-Ispirtu. Hu l-ħaruf ta’ Alla li jneħħi d-dnubiet tad-dinja, huwa l-Iben ta’ Alla. Hija rivelazzjoni li tkompli tiddawwal u tesprimi ruħhamatul l-istorja kollha ta’ Ġesu’ u l-ministeru pubbliku tiegħu, sal-glorifikazzjoni tiegħu fuq is-salib.

**Simboliżmu:** “Araw il-Ħaruf ta’ Alla, li jneħħi d-dnub tad-dinja” – Il-Ħaruf – ifakkar il-mewt espijatorja ta’ Ġesu’ – għandna għaġna ta’ żewġ tixbihat tradizzjonali: dik tal-Qaddej Sofferenti (Is 52:13 – 53:12) li jieħu fuqu d-dnubiet tal-kotra; bla ħtija, joffri lilu nnifsu bħala ħaruf ġwejjed meħud għall-qatla. Għandna wkoll it-tixbiha tal-ħaruf tal-Għid, xbiha tal-fidwa ta’ Israel (Es 12:1-28; ara wkoll 1Kor 5:7 u Apok 5:7.12). Huwa l-ħaruf rebbieħ li jirgħa l-ġnus (Apok 7:17) u li jeqred il-qawwiet ħżiena fid-dinja (7:14), il-ħaruf mistenni mill-poplu l-magħżul li kellu jeqred id-dnub, l-inġustizzja u l-ħażen.

 “Jiena rajt l-Ispirtu nieżel mis-sema bħal ħamiema u joqgħod fuqu.” Il-Ħamiema – Ġwanni jgħid “bħal ħamiema”, li bħal donnha ssib is-serħan fil-bejta tal-imħabba, li huwa Ġesu’. Hija ħamiema li tinżel bħal xita ġentili u fejjieda, tfakkar fl-ispirtu jittajjar fuq il-kaos tal-bidu u li twettaq il-ħolqien. Issa l-Ispirtu jwettaq il-ħolqien ġdid bl-inkarnazzjoni tal-Kristu

 Hu tasssew il-Qaddej ta’ Alla “li fih qalbi strieħet” (Is42:1).

**Nitlaqqam fil-Kelma.**

* “Araw il-Ħaruf ta’ Alla, li jneħħi d-dnub tad-dinja.” Liema dnub tad-dinja? Liema dnub tiegħi? Tassew li neħtieġ Salvatur fil-ħajja tiegħi?
* “Jiena rajt l-Ispirtu nieżel mis-sema bħal ħamiema u joqgħod fuqu.” Inħares lejn Ġesu’ tal-Vanġeli: kemm nagħraf li huwa “ikkonsagrat mill-Ispirtu” li jinżel fuqu u jibqa’ miegħu? U l-Ispirtu fija? Niżel u baqa’? Jeħtieġ li “nkebbes id-don” li hemm ġewwa fija?
* Xhud bħal Ġwanni: kif inkompli l-ħidma missjunarja tal-Knisja li tixhed ghal Kristu?